CELEX: 32017D0089
Language: et
Date: 2017-01-17 00:00:00
Title: Komisjoni rakendusotsus (EL) 2017/89, 17. jaanuar 2017, millega kehtestatakse 2017. aasta prioriteetide nimekirjad võrgueeskirjade ja suuniste väljatöötamiseks (EMPs kohaldatav tekst )

18.1.2017   
            
            
               ET
            
            
               Euroopa Liidu Teataja
            
            
               L 14/14
            
         KOMISJONI RAKENDUSOTSUS (EL) 2017/89,
   17. jaanuar 2017,
   millega kehtestatakse 2017. aasta prioriteetide nimekirjad võrgueeskirjade ja suuniste väljatöötamiseks
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 714/2009 võrkudele juurdepääsu tingimuste kohta piiriüleses elektrikaubanduses ning millega tunnistatakse kehtetuks määrus (EÜ) nr 1228/2003, (1) eriti selle artikli 6 lõiget 1,
   võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 715/2009 maagaasi ülekandevõrkudele juurdepääsu tingimuste kohta ning millega tunnistatakse kehtetuks määrus (EÜ) nr 1775/2005, (2) eriti selle artikli 6 lõiget 1,
   ning arvestades järgmist:
   
               (1)
            
            
               Võrgueeskirjade ja suuniste väljatöötamine ja rakendamine on energia siseturu täielikul ühendamisel määrava tähtsusega. Kolmanda energiapaketiga (3) loodi institutsiooniline raamistik võrgueeskirjade väljatöötamiseks, et ühtlustada vajaduse korral elektri- ja gaasivõrke reguleerivaid tehnilisi, rakenduslikke ja turueeskirju. Sel eesmärgil teevad Energeetikasektorit Reguleerivate Asutuste Koostööamet (edaspidi „koostööamet“), Euroopa elektri põhivõrguettevõtjate võrgustik ja Euroopa maagaasi ülekandesüsteemi haldurite võrgustik (edaspidi koos „ENTSO“) ning Euroopa Komisjon tihedat koostööd kõikide asjaomaste sidusrühmadega.
            
         
               (2)
            
            
               Valdkonnad, milles saab välja töötada võrgueeskirju, on sätestatud nii määruse (EÜ) nr 714/2009 kui ka määruse (EÜ) nr 715/2009 artikli 8 lõikes 6. Vaatamata võimalusele välja töötada võrgueeskirju võib komisjon otsustada välja töötada ka suuniseid määruse (EÜ) nr 714/2009 artikli 18 lõigetes 1, 2 ja 3 ning määruse (EÜ) nr 715/2009 artikli 23 lõikes 1 esitatud valdkondades. Nii määruse (EÜ) nr 714/2009 kui ka määruse (EÜ) nr 715/2009 artikli 6 lõike 1 kohaselt peaks komisjon esmalt koostama aasta prioriteetide nimekirja, milles määratakse kindlaks valdkonnad, mis kaasatakse võrgueeskirjade väljatöötamisse.
            
         
               (3)
            
            
               Gaasi valdkonnas on ülekoormuse juhtimise, võimsuse jaotamise, tasakaalustamise ja koostalitlusvõime ning andmevahetuse ühtlustatud eeskirjad juba vastu võetud ja avaldatud viimase kolme aasta jooksul.
            
         
               (4)
            
            
               Elektri valdkonnas on võimsuse jaotamise ja ülekoormuse juhtimise, elektritootmisüksuste võrku ühendamise, tarbimise ühendamise, alalisvooluülekandesüsteemide ja forvardturul võimsuse jaotamise ühtlustatud eeskirjad juba vastu võetud ning avaldatud.
            
         
               (5)
            
            
               Avaliku konsultatsiooni (4) käigus toetas enamik sidusrühmi juba alustatud tööde prioriteetseks seadmist ja rõhutas, kui oluline on vastuvõetud võrgueeskirjade ja suuniste nõuetekohane ja hästi kooskõlastatud rakendamine, millega on tagatud sidusrühmade struktuurne osalemine. Elektri puhul toetasid paljud sidusrühmad ühtlustatud ülekandetasude ülesehituse põhimõtteid käsitlevate eeskirjade, paindlikkuse jaotamist käsitlevate eeskirjade ja tööalast ettevalmistust käsitlevate eeskirjade väljatöötamist.
            
         
               (6)
            
            
               Tunnustades sidusrühmade vastuseid ja võttes arvesse turukorralduse algatuse raames tehtavaid tulevasi seadusandlikke algatusi, mitmesuguseid meetmeid, mida on vaja energia siseturu täielikuks ühendamiseks, ja asjaolu, et võrgueeskirjade ja suuniste rakendamine nõuab märkimisväärseid vahendeid kõigilt asjaomastelt osalistelt, sealhulgas komisjonilt, koostööametilt, ENTSO-lt ja sidusrühmadelt, ei lisatud aasta prioriteetide nimekirja uusi teemasid.
            
         
               (7)
            
            
               Tunnustades gaasi valdkonna reguleerimise 2016. aasta foorumil tehtud järeldusi, ei muudeta 2017. aastal gaasi valdkonna koostalitlusvõime ja andmevahetuse võrgueeskirja, et lisada sellesse H-gaasi kvaliteeti käsitlev CENi standard (EN 16726:2015),
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsusega kehtestatakse 2017. aasta prioriteetide nimekirjad elektri ja gaasi võrgueeskirjade ja suuniste väljatöötamiseks.
   Artikkel 2
   2017. aasta prioriteetide nimekiri elektri valdkonna ühtlustatud eeskirjade väljatöötamiseks on järgmine:
   
               —
            
            
               elektri ülekandesüsteemi käidueeskiri (komisjoni vastuvõtmise etapi lõpuleviimine pärast hääletamist komitees 2016. aastal);
            
         
               —
            
            
               hädaolukorra ja taastamise võrgueeskiri (komisjoni vastuvõtmise etapi lõpuleviimine pärast hääletamist komitees 2016. aastal);
            
         
               —
            
            
               võrgu tasakaalustamise eeskiri (komisjoni vastuvõtmise etapi lõpuleviimine pärast hääletamist komitees 2017. aastal).
            
         Artikkel 3
   2017. aasta prioriteetide nimekiri gaasi valdkonna ühtlustatud eeskirjade väljatöötamiseks on järgmine:
   
               —
            
            
               gaasi ülekandetasude ühtlustatud ülesehituse põhimõtteid käsitlev eeskiri (komisjoni vastuvõtmise etapi lõpuleviimine pärast hääletamist komitees 2016. aastal);
            
         
               —
            
            
               kogu ELi hõlmaval turupõhisel lähenemisviisil põhinev maagaasi uue ülekandevõimsuse jaotamist käsitlev eeskiri (komisjoni vastuvõtmise etapi lõpuleviimine pärast hääletamist komitees 2016. aastal).
            
         Artikkel 4
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 17. jaanuar 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 211, 14.8.2009, lk 15.
   
      (2)  ELT L 211, 14.8.2009, lk 36.
   
      (3)  Kolmas energiaturu pakett koosneb Euroopa Parlamendi ja nõukogu 13. juuli 2009. aasta direktiivist 2009/72/EÜ, mis käsitleb elektrienergia siseturu ühiseeskirju ning millega tunnistatakse kehtetuks direktiiv 2003/54/EÜ (ELT L 211, 14.8.2009, lk 55), Euroopa Parlamendi ja nõukogu 13. juuli 2009. aasta direktiivist 2009/73/EÜ, mis käsitleb maagaasi siseturu ühiseeskirju ning millega tunnistatakse kehtetuks direktiiv 2003/55/EÜ (ELT L 211, 14.8.2009, lk 94) ja Euroopa Parlamendi ja nõukogu 26. juuni 2003. aasta direktiivist 2003/55/EÜ maagaasi siseturu ühiseeskirjade kohta ning direktiivi 98/30/EÜ kehtetuks tunnistamise kohta (ELT L 176, 15.7.2003, lk 57), määrustest (EÜ) nr 714/2009 ja (EÜ) nr 715/2009 ning Euroopa Parlamendi ja nõukogu 13. juuli 2009. aasta määrusest (EÜ) nr 713/2009, millega luuakse Energeetikasektorit Reguleerivate Asutuste Koostööamet (ELT L 211, 14.8.2009, lk 1).
   
      (4)  Vastused on avaldatud järgmisel veebilehel: https://ec.europa.eu/energy/en/consultations/consultation-establishment-annual-priority-lists-development-network-codes-and-0